แบงก์ไทยพาณิชย์ให้สาขาจุดเสี่ยงแดงปิดทันทีหากชุมนุมรุนแรง
แบงก์ไทยพาณิชย์ให้อำนาจผู้จัดการสาขาจุดเสี่ยงแดงชุมนุมตัดสินใจปิดบริการได้ทันทีหากรุนแรง
11 มี.ค. 2553

แบงก์ไทยพาณิชย์ให้อำนาจผู้จัดการสาขาจุดเสี่ยงแดงชุมนุมตัดสินใจปิดบริการได้ทันทีหากรุนแรง
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ จำกัด (มหาชน)เปิดเผยว่า ธนาคารได้มีการเตรียมความพร้อมในการให้บริการแก่ลูกค้าได้อย่างต่อเนื่อง และเพิ่มมาตรการด้านการรักษาความปลอดภัยในบริเวณสถานที่ต่าง ๆ ของธนาคารอย่างรัดกุมเพื่อรองรับสถานการณ์ฉุกเฉินที่อาจเกิดขึ้นจากการชุมนุม โดยธนาคารตระหนักถึงความปลอดภัยของลูกค้า และพนักงานเป็นสำคัญ          ธนาคารเปิดให้บริการตามปกติ โดยได้สำรองเงินทั้งที่สาขา และเครื่องเอทีเอ็มไว้อย่างเพียงพอ เพื่อให้ลูกค้าได้รับความสะดวกอย่างเต็มที่ในการใช้บริการ ทั้งนี้สำหรับสาขาที่อยู่ในพื้นที่เสี่ยงผู้จัดการสาขา มีอำนาจตัดสินใจปิดทำการในกรณีที่สถานการณ์ไม่ปกติ ซึ่งลูกค้ายังคงสามารถใช้บริการได้ ณ สาขาอื่นที่อยู่ใกล้เคียง ในส่วนของการดูแลรักษาความปลอดภัยนั้น ธนาคารได้เพิ่มมาตรการและระดับความเข้มงวดในการรักษาความปลอดภัยที่สำนักงานใหญ่ และสาขา ตลอดจนการสื่อสารถึงข้อแนะนำต่าง ๆ ในการปฏิบัติตัวของพนักงานและการดูแลลูกค้าในช่วงนี้          ธนาคารขอเรียนยืนยันแก่ลูกค้า ประชาชน หากมีสถานการณ์ความไม่เรียบร้อยเกิดขึ้น ธนาคารมีความพร้อมในการให้บริการแก่ลูกค้า และขอให้ลูกค้ามั่นใจความปลอดภัยในทรัพย์สิน เอกสาร และข้อมูลของลูกค้า ท้ายนี้ ธนาคารหวังเป็นอย่างยิ่งว่า สถานการณ์ชุมนุมเป็นไปด้วยสันติและคลี่คลายไปในทางที่ดีต่อไป